- YOHAAN
- <
- 18
- >

18
Mo jin ’Ciṯẖuwa ’Ciṯẖ Is ki Gwo mo dhali Mo jin Budhuwa Yesus mo
1 Ka Yesus daḵki gwo gwansan o mo tani a’di yaki’d ka pije/ mo nyaḵki imanciḵ a’di gwo mo mmo’ciṯẖ embul wosh ma Gidruun mo e mo yin jin dikina monsinu mo, a’di jin cic̱kina a’di nyaḵki imanciḵ a’di gwo mo be. 2 Dhala Yahuusa a’di jin ’ciṯẖki a’di is ki gwo mo si’da/ mishki mo mo haala Yesus yaki’di mun me’d ka ris mo nyaḵki imanciḵ a’di gwo mo be. 3 Wakan Yahuusa a’di c̱ikunu i/askar kun tulu ’kup̱ mo, uni gun dhunu mo mmoji mo mo, dhali kun tiya kun tana imanji mo mo si’da/ ’peni igasiis kun can mo dhali ’Kwani P̱arisiyiin mo, dhali uni iikin mo ka lamba/ ime’d mo dhali dhantho/ mo dhali to kun asu mo. 4 Dhali yan’ko’d Yesus mishki’da ris to gwansan kun mini p̱u’du/ i a’di mo tani dhali a’di yaki’d ka ḵarambuye/ mo dhali o uni gwo mo ki: Kaja ŋap̱a um mo? 5 Dhali uni ki thoḵ a’di gwo mo ki: Yesus gi Pa Naasira mo. Yesus ki thoḵ uni gwo mo ki: Aha/ a’dan jin tana a’di mo. Dhala Yahuusa jin ’ciṯẖki a’di is ki gwo mo tani doshki’d nyaḵki uni mo be. 6 Ki a’di oki uni gwo mo ki: Aha/ tana a’di mo tani, uni iikin ka c̱iŋ’ko’d mo dhali ṯagkina ’cesh mo be. 7 Doḵ/e a’di ki doṯ uni gwo mo ki: Kaja a’di iŋap̱a um mo? Dhali uni ki thoḵ a’di gwo mo ki: Yesus gi Pa Naasira mo. 8 Yesus ki thoḵ gwo mo ki: Aha/ ṯorkina um gwo mo ki: Aha/ a’dan jin tana a’di mo. Waḵki/ um ŋap̱i aha/ kan mo tani dhalki ’kwani gwansan iin mo ma. 9 A’di ta gwo jin thimkunu moyi jin okina a’di mo ki: ’Peni uni gwansan kun c̱ikina /e aha/ mo tani aha/ dinaki this jan ṯal ’deŋ kamu/ e mo be. 10 Dhali yan’ko’d Buṯerus ta’d gi dhan gandala turga/ mo dhali a’di ki buḵ a’di mo dhali ruṯẖun c̱iŋkina/ ma gasiis jin ca’d mo dhali ’ciṯẖ a’di ’ce ma bim poros piti mo. Dhali c̱iŋkina/ yan yuḵu gway ka Malḵus mo be. 11 Yesus ki owa Buṯerus gwo mo ki: Dwari gandala turgam pini e ’kumpum piti mo. Miga/ diki p̱iya ḵubbaaya jin c̱ikin ma Baba aha/ mo ’taa?
Yesus Suskunu mo Ibwambor ma Gasiis jin Ca’d mo
12 Wakan i/askar dhala mancil ma askar alip̱ buni mo dhali imanji mo mo ’peni ’Kwani Yahuuda/ mo uni bu’thkina Yesus mo dhali deḵ a’di mo be. 13 Nṯwa/a/ uni ki sus a’di eya Hannaan mo haali/ a’di ta’da mar ma Kayaap̱a mo, a’di jin ta’da gasiis jin ca’d gi yil c̱aan mo be. 14 A’di ta’da Kayaap̱a jin logomki ’Kwani Yahuuda/ ki gwo mo ki a’di ta shi/ miim ’boro’d jin mina wathin ṯal ’deŋ kamu/ ’taki wu mo gom ’kwani mo be.
Buṯerus Waṯki’da Yesus Gway mo be
15 Simaan Buṯerus baṯẖki’da Yesus nsho’k mo dhali amanciḵ a’di gwoŋ kamu/ si’da/ mo. Dhali amanciḵ gwo yan a’di mishkin ma gasiis jin ca’d mo dhali gom mii gi wakan mo tani a’di cic̱ki bwaagoŋ ma gasiis jin ca’d mo nyaḵka Yesus mo be, 16 ka Buṯerus di’di modosh naskina/ e ’twaŋkala goŋ mo be. Wakan amanciḵ gwo yan jin mishkin ma gasiis jin ca’d mo yaki’d ka pije/ mo dhali ṯora ṯor ki nyarany c̱iŋkina/ jin hili ’twaŋkala goŋ mo dhali susa Buṯerus bwaman mo mo. 17 Dhali nyarany c̱iŋkina/ jin hili ’twaŋkala goŋ mo tani o’da Buṯerus gwo mo ki: /E si’da/ diki ta amanciḵ wathi/ yansan gwo mo ’taa? A’di ki o gwo mo ki: Aha/ yisa tana a’diya. 18 Dhali uni kun ta c̱iŋkina/ dhali imanji mo mo tani uni ’thaki o’da ’cila’th mo haali/ mo ’thup̱a’thup̱ mo, dhali uni ’kokin mo mmosam is buni i o’d mo. Dhala Buṯerus si’da/ nyaḵki di ki uni mo mmodoshkina a’di mo dhali mmosam is piti i o’d mo be.
Gasiis jin Ca’d Doṯki’da Yesus Gwo mo
19 Dhali yan’ko’d agasiis jin ca’d doṯki’da Yesus gwo mo gom imanciḵ a’di gwo mo dhali gom gwo jin ṯora a’di mo be. 20 Yesus ki thoḵ a’di gwo mo ki: Aha/ ṯorkina ’kwaniny’cesh gwo eya tente/ isa yempa/ mo dhali aha/ ṯorkina gwo isa yempa/ e gu’b gi montul is mo dhali e gu’b gi mondheleladhelel mo, e mo yin jin tulkina ’Kwani Yahuuda/ isi ’baar mo mmonṯal ’de/ mo. Aha/ dinaki ṯor gwoŋ kamu/ ka ḵwal is mo. 21 /E doṯi aha/ gwo janta mo? Doṯi uni gwansan kun ciḵ aha/ gwo mo ma, gwo jin okika/ uni mo. Uni mishi gwo kun oka/ mo be. 22 Ki a’di oki gwo gwansan mo tani jan ṯal ’de/ ’peni imanji mo mo jin doshki’d ki ’dishe/ mo tani dorki’da Yesus ki me’d piti mo dhali o gwo mo ki: Eeh. A/e thoḵkina gasiis jin ca’d gwo mo kana? 23 Yesus ki thoḵ a’di gwo mo ki: Waḵki/ aha/ ṯẖutha gwo o mo tani ṯori gwo jin ṯẖu’thka/ mii mo. Hili waḵki/ aha/ ona gwo ka ḵar/e mo tani atinta dorkina /e aha/ mo? 24 Dhali yan’ko’d Hannaan ki hash a’di eya gasiis jin ca’d ki mondeḵ is mo be.
Buṯerus Waṯki’da Yesus Gway mo Doḵ/e
25 Dhala Simaan Buṯerus a’di diki’di modosh ki mis mo dhali mmosam is piti i o’d mo. Dhali uni ki o a’di gwo mo ki: /E si’da/ diki ta amanciḵ a’di gwo mo ’taa? A’di waṯki gwo mo dhali o gwo mo ki: Aha/ yisa tana a’diya. 26 Dhali c̱iŋkinan ṯal ’deŋ kamu/ ’peni uni ma gasiis jin ca’d jin ta’da abas gi wathi/ jin ’ciṯẖ ma Buṯerus ’cem piti mo tani doṯki a’di gwo mo ki: Dika/ ki p̱ar /e e mo nyaḵki a’di e bwam monsinu mowa? 27 Doḵ/e Buṯerus waṯki gwo mo, dhali ki jahanne/ adhoŋgola ŋwa gwoki e mo be.
Yesus Diki’d Ibwambor ma Bilaaṯus mo
28 Yan’ko’d uni ki susa Yesus mo ’peni gu’b ma Kayaap̱a mo e mo jin c̱a’b ma mudhiir nycine/ mo. A’di ta mon’thamo/ ka ’tum mo. Uni ki is buni ’koki cic̱ mo jin din ma mudhiir nycine/ mo, wakan ki uni minu ’taki ’koki nyo/ is mo, hili jin mina uni ’taki shwa to gi Mompe’kup̱anyolos mo be. 29 Wakan aBilaaṯus yaki’d ka pije/ e uni mo dhali o gwo mo ki: Gom ’kup̱ gwo gi wakatinta iyerkina um wathi/ yan is ki gway mo? 30 Uni ki thoḵ a’di gwo mo ki: Waḵki/ wathi/ yansan midi ’taki diki ta jin thus ki thus mo tani aman mina ’taki ’koki c̱i a’di wakan mo be. 31 Bilaaṯus ki thoḵ uni gwo mo dhali o gwo mo ki: Susi um a’di ki is bum mo dhali dwalli a’di gwo mo ki gwo jin ta jiŋ ḵan bum mo. Dhali ’Kwani Yahuuda/ thoḵki a’di gwo mo ki: A’di diki ta mii jin dhala gwoŋḵan am bway mo mmokar jan ṯal ’deŋ kamu/ ’kup̱a ’cesh mo mmowu mo ba/. 32 A’di yansan miikunu mo mmothim gwo moyi jin okin ma Yesus mmoṯor gwo mo gom wu jin mina a’di wu mo be.
33 Bilaaṯus cic̱ki’d e mo ma mudhiir ka nyaŋ’ko’d mo dhali yuḵa Yesus mo dhali o a’di gwo mo ki: Ki /e de itana Maliḵ gi ’Kwani Yahuuda/ mo de? 34 Dhala Yesus ki thoḵ gwo mo ki: /E si’da/ on kan e bwam pini mo ’taa? walla ’kwanin tiya a’di iṯorki /e gwo gom aha/ mo? 35 Bilaaṯus ki thoḵ a’di gwo mo ki: Aha/ tana Wathi/ Yahuudaa? ’Kwani gi kal pini dhali igasiis kun can mo uni c̱iki /e ki aha/ mo. Ki tonta imiikina /e mo sa/? 36 Yesus ki thoḵ a’di gwo mo ki: Bampam pem jin taka/ tap̱a mo tani diki ta ji gi mony’cesh yansan mo. Waḵki/ mom pem jin taka/ tap̱a mo midi ’taki di e mony’cesh yansan mo tani c̱iŋkinam pem mini ’taki as mo, ki aha/ minu ’taki ’koki c̱i ’Kwani Yahuuda/ mo. Hili mom pem jin taka/ tap̱a mo tani yisa ’peni mony’cesh yana. 37 Bilaaṯus ki thoḵ a’di gwo mo ki: Ba /e be itana maliḵ mo ’te/ ise be. Yesus ki thoḵ gwo mo ki: /E be i/on ki aha/ tana amaliḵ mo be. Haali/ gom ’kup̱ mii yan mo tani aha/ dho’thkunu mo dhali gom ’kup̱ mii yan mo tani aha/ p̱u’dkina e ’kwaniny’cesh mo mmoṯor gwo ki gwoŋ gana/ mo. Aris ’kwani ’baar mo ka ’deṯe/ ’deṯe/ uni gun ta ’kwani gi gwoŋ gana/ mo tani uni ciḵki ’twam pem mo be. 38 Bilaaṯus ki o a’di gwo mo ki: Ki gwoŋ gana/ atinta jan?
Yesus Torkunu Gwo ’Twa/a ’Cesh mo Mmowu mo
’Ko’di a’di oki gwo gwansan mo tani a’di yaki’d ka pije/ e ’Kwani Yahuuda/ doḵ/e mo dhali ṯor uni gwo mo ki: Toŋ kamu/ yisa gamkika/ e a’di jin miga/ yer a’di is ki gway mo. 39 Hili um tan gi mii mo ki aha/ mina ’taki ’cuḵ ki um wathin ṯal ’de/ gom um ka cim gi Mompe’kup̱anyolos mo. Um ona bwa ki aha/ mina ’cuḵki uma Maliḵ gi ’Kwani Yahuuda/ mo ’taa? 40 Uni cuun kagahara doḵ/e mo mmo/o gwo mo ki: Wathi/ yansan yisa, hila Baraabas mo. Dhala Baraabas a’di ta wathi/ jin ta’da mandil to mo be.

- YOHAAN
- <
- 18
- >

© 2005 SIM